Okresná prokuratúra Galanta 
Obrancov mieru 2, 924 29 Galanta 1 	

Sp. zn. : 1 Pv 629/11/2202	Galanta, 21.8.2014
EEČ : 2-17-270-2014

U Z N E S E N I E

Trestná vec:	obvinený XXXXX  
Prečin:	Ublíženie na zdraví podľa § 157 odsek 1 Trestného zákona číslo 300/2005 Zbierky zákonov v znení zákona číslo 650/2005 Zbierky zákonov

Rozhodol: 	prokurátorka Okresnej prokuratúry Galanta
Podľa § 217 odsek 1 Trestného poriadku vyslovujem, že obvinený:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
sa v skúšobnej dobe, určenej uznesením prokurátora Okresnej prokuratúry Galanta zo dňa 26.10.2012, spisová značka 1 Pv 629/11/2202, ktorým podľa § 216 odsek 1 Trestného poriadku podmienečne zastavil trestné stíhanie, osvedčil.
Podľa ustanovenia § 217 odsek 4 Trestného poriadku právoplatnosťou tohto rozhodnutia alebo uplynutím lehoty uvedenej v odseku 2 nastávajú účinky zastavenia trestného stíhania (§ 9 odsek 1, písmeno e).
dňa 31. 07. 2011 v čase okolo 12.15 h, došlo na ceste XXXXX, v úseku v smere od mesta XXXXX do mesta XXXXX pri obci XXXXX k dopravnej nehode medzi autobusom značky Irisbus, bielej farby, evidenčného čísla XXXXX, spoločnosti XXXXX, ktoré v čase nehody riadil obvinený XXXXX a medzi osobným motorovým vozidlom značky Porsche Cayenne, čiernej farby, evidenčného čísla BL-669AI, ktoré bolo v čase nehody odstavené na krajnici vozovky v smere od Serede, a to tým spôsobom, že obvinený XXXXX vykonával pravidelnú linku zo smeru od XXXXX do XXXXX po ceste XXXXX, pričom v uvedenom úseku dopravnej nehody obsluhoval mobilný telefón a teda sa nevenoval plne vedeniu vozidla, čím porušil ustanovenia § 4 odsek 1 písm. c/ zákona č. 8/2009 Z. z. o cestnej premávke a následkom čoho došlo ku zrážke a to s prednou časťou autobusu do zadnej časti vozidla vodiča XXXXX, pričom po zrážke vozidlo bolo odhodené do múru záhrady rodinného domu číslo 111 a následne do blízkeho stánku s ovocím a zeleninou, ktoré tam predávala XXXXX, pri uvedenej dopravnej nehode utrpel poškodený XXXXX ľahké zranenie a to otras mozgu, tržno - zmliaždenú ranu vlasatej časti hlavy, plošnú povrchovú odreninu driekovej oblasti a lakťov oboch rúk, ktoré si vyžiadali dobu liečenia spojenú s práceneschopnosťou od 31. 07. 2011 do 09. 08. 2011, jeho spolujazdkyňa sediaca vpravo vpredu vo vozidle poškodená XXXXX utrpela ľahké zranenie a to zmliaždenie ľavej strany hrudníka, natiahnutie krčnej časti chrbtice, pomliaždenie a odreninu pravého členka a odreninu v oblasti bedrovej lopatky vpredu vľavo, ktoré si vyžiadali dobu liečenia spojenú s práceneschopnosťou od 31. 07. 2011 do 09. 08. 2011, poškodená XXXXX utrpela ťažké zranenie a to tržnú ranu v čelovej oblasti vľavo, zlomeninu nosa, zlomeninu horného a dolného ramena lonovej kosti vpravo, pomliaždenie ľavej nohy, pravého členka, pomliaždenie ľavého lakťa, pomliaždenie a natiahnutie ihlicového nervu na ľavej nohe a roztrhnutie vnútorného bočného väzu kolena, ktoré si vyžiadali dobu liečenia od 31. 07. 2011 do 13. 01. 2012, poškodený XXXXX utrpel natiahnutie krčnej a hrudníkovej chrbtice v oblasti 6 a 7 stavca a malú oderku na pravom kolene, ktoré si vyžiadali dobu liečenia spojenú s práceneschopnosťou od 01. 08. 2011 do           12. 08. 2011. 

Uznesením prokurátora Okresnej prokuratúry Galanta zo dňa 26.10.2012, spisová značka 1 Pv 629/11/2202, bola určená skúšobná doba pre jednotlivých obvinených nasledovne:
1.	XXXXX, dátum narodenia: XXXXX 
18 mesiacov
Odôvodnenie:
	 Uznesením prokurátorky Okresnej prokuratúry Galanta sp. zn. 1 Pv 629/11-23 zo dňa 18. októbra 2012 bolo podľa § 216 ods. 1 Tr. por. podmienečne zastavené trestné stíhanie vedené proti obv. XXXXX, stíhaného za prečin ublíženia na zdraví podľa § 157 odsek 1, odsek 2 písmeno a) Trestného zákona s poukazom na § 138 písmeno h) Trestného zákona, ktorého sa mal dopustiť na tom skutkovom základe, ako je to uvedené vo výrokovej časti tohto uznesenia. Uznesenie podľa § 216 ods. 1 Tr. por. nadobudlo právoplatnosť dňa 08.01.2013. 

Podľa § 216 ods. 2 Tr. por. bola obvinenému určená skúšobná doba na 18 mesiacov, ktorá mu uplynula dňom 08.07.2014. 
 
Po uplynutí skúšobnej doby bolo zisťované, či obvinený počas plynutia skúšobnej doby splnil podmienky uvedené v ustanovení § 217 ods. 1 Tr. por.

Podľa § 217 ods. 1 Tr. por. ak obvinený v priebehu skúšobnej doby viedol riadny život, splnil povinnosť nahradiť spôsobenú škodu a vyhovel aj ďalším uloženým obmedzeniam a povinnostiam, prokurátor rozhodne, že sa obvinený osvedčil. Inak rozhodne, a to aj počas skúšobnej doby, že sa v trestnom stíhaní pokračuje. O osvedčení alebo o pokračovaní v trestnom stíhaní vydá uznesenie.

Z odpisu registra trestov obvineného vyplýva, že okrem podmienečného zastavenia trestného stíhania tunajšou prokuratúrou, obvinený v ňom nemá žiadny záznam, z miesta trvalého pobytu, je hodnotený kladne. Zároveň bolo zistené, že hoci obvinený počas plynutia skúšobnej doby dňa 12.02.2013 sa dopustil priestupku podľa § 3 odsek 25 písmeno a) zákona č. 25/2007 Z. z. o elektronickom výbere mýta a dňa 18.10.2013 sa dopustil priestupku podľa § 16 ods. 4 zákona č. 8/2009 Z. z. o cestnej premávke, za ktorý mu bola uložená sankcia- pokuta vo výške 20,- Eur, ktoré ale neboli takého závažného charakteru a uvedené konania obvineného neznamenali pre spoločnosť  taký stupeň nebezpečenstva, že by bránili vysloveniu jeho osvedčenia sa.

Vzhľadom na vyššie uvedené skutočnosti obvinený splnil všetky podmienky pre vyslovenie osvedčenia sa v skúšobnej dobe, a preto bolo rozhodnuté tak, ako je to uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Hajnalka Lelkesová
prokurátorka